It-talba ta' Salamun "Alla ta' missirijietna, Mulej tal-ħniena, int li għamilt kollox bil-kelma tiegħek, u bl-għerf tiegħek sawwart il-bniedem, biex isaltan fuq il-ħlejjaq li int għamilt, u jmexxi d-dinja bil-qdusija u l-ġustizzja, u jagħmel il-ħaqq b'qalb safja; agħtini l-għerf li qiegħed ħdejn it-tron tiegħek, u twarrabnix minn fost uliedek; għax qaddej tiegħek jien, u bin il-qaddejja tiegħek, bniedem dgħajjef u għomru qasir, u tqil biex nifhem il-ġudizzju u l-liġijiet tiegħek. Għax, imqar jekk wieħed ikun perfett fost il-bnedmin, għal xejn ma jiswa mingħajr l-għerf li ġej minnek. Int għażiltni sultan tal-poplu tiegħek, u mħallef ta' wliedek, subien u bniet. Għedtli nibnilek tempju fuq l-għolja qaddisa tiegħek, u artal fil-belt fejn tgħammar, fuq il-mudell tat-tabernaklu qaddis li int ħejjejt fil-bidu. Miegħek l-għerf, li jaf għemilek, u miegħek kien, int u toħloq id-dinja. Hu jifhem x'inhu li jogħġob lilek, u li jaqbel mal-kmandamenti tiegħek. Ibagħtu mis-smewwiet imqaddsa, għidlu jiġi mit-tron imsebbaħ tiegħek, biex miegħi jkun jien u naħdem, u jgħarrafni b'dak li jogħġob lilek. Għax l-għerf jaf u jifhem kollox; hu jmexxini bl-għaqal f'għemili, u jħarisni bil-glorja tiegħu. Hekk int tilqa' l-għemejjel tiegħi, u jien niġġudika l-poplu tiegħek sewwa, u jkun jixraqli tron missieri. Għax min jista' jagħraf ħsieb Alla, min jista' jifhem x'irid il-Mulej? Beżżiegħa huma ħsibijiet il-bnedmin, u kull pjan tagħna mhu xejn fiż-żgur; għax ruħna mtaqqla b'ġisem li jitħassar, u għar-ruħ li taħseb hu piż it-tafal li fih tgħammar. Bilkemm nistgħu nintebħu x'hemm fuq l-art, u bit-tbatija nsibu dak li hu taħt għajnejna; mela min jista' jitkixxef fuq il-ħwejjeġ tas-sema? Min qatt għaraf ir-rieda tiegħek, jekk int innifsek ma tajtux l-għerf, u ma bgħattx fuqu mill-għoli l-ispirtu qaddis tiegħek? Hekk saru dritti triqat in-nies tal-art, hekk tgħallmu l-bnedmin dak li jogħġob lilek, u salvaw bis-saħħa tal-għerf."